ΟΔΗΓΙΑ 93/25/ΕΟΚ ΤΟΥ ΣΥΜΒΟΥΛΙΟΥ της 1ης Ιουνίου 1993 για τη διεξαγωγή στατιστικών ερευνών στα κράτη μέλη στον τομέα της παραγωγής αιγοπροβάτων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής(1) ,

τη γνώμη του Ευρωπαϊκού Κοινοβουλίου(2) ,

Εκτιμώντας:

ότι η οδηγία 82/177/ΕΟΚ του Συμβουλίου της 22ας Μαρτίου 1982 περί των στατιστικών ερευνών που πρέπει να διενεργούν τα κράτη μέλη επί του ζωικού κεφαλαίου των προβατοειδών και αιγοειδών(3) έχει τροποποιηθεί επανειλημμένα- ότι, με την ευκαιρία νέων τροποποιήσεων, ενδείκνυται, για λόγους σαφήνειας, η αναμόρφωση των διατάξεών της-

ότι θα πρέπει να προβλεφθεί η δυνατότητα μείωσης του αριθμού των ετήσιων ερευνών στα κράτη μέλη των οποίων το κεφάλαιο αιγών αντιπροσωπεύει μόνο ένα ελάχιστο ποσοστό του συνολικού ζωικού κεφαλαίου της Κοινότητας-

ότι είναι απαραίτητο να παρακολουθείται η εξέλιξη της διάρθρωσης των γεωργικών εκμεταλλεύσεων στα κράτη μέλη-

ότι, προκειμένου να διασφαλιστεί η καλή διαχείριση της κοινής γεωργικής πολιτικής, και συγκεκριμένα της αγοράς κρέατος αιγοπροβάτων, η Επιτροπή πρέπει να μπορεί να έχει τακτικά στη διάθεσή της, στοιχεία σχετικά με την εξέλιξη του ζωικού κεφαλαίου, της παραγωγής και των προοπτικών παραγωγής κρέατος αιγοπροβάτων-

ότι, μολονότι η συλλογή και η επεξεργασία των στοιχείων καθώς και η οργάνωση της έρευνας σε εθνικό επίπεδο πρέπει να παραμείνουν στην αρμοδιότητα των στατιστικών υπηρεσιών των κρατών μελών, η Επιτροπή πρέπει να διασφαλίζει, το συντονισμό και την εναρμόνιση των στατιστικών πληροφοριών σε ευρωπαϊκό επίπεδο, και να προβλέψει την κατάρτιση των απαιτούμενων εναρμονισμένων μεθοδολογιών για τη διαχείριση των κοινοτικών πολιτικών-

ότι, για να διευκολυνθεί η εφαρμογή των διατάξεων της παρούσας οδηγίας, θα πρέπει να συνεχιστεί η στενή συνεργασία μεταξύ των κρατών μελών και της Επιτροπής, ιδιαίτερα μέσω της Μόνιμης Επιτροπής Γεωργικών Στατιστικών που συγκροτήθηκε σύμφωνα με την απόφαση 72/279/ΕΟΚ(4) ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

ΤΜΗΜΑ Ι ΕΡΕΥΝΕΣ ΖΩΙΚΟΥ ΚΕΦΑΛΑΙΟΥ Α. Σε εθνικό επίπεδο

Συχνότητα - πεδίο εφαρμογής

Άρθρο 1

1. Τα κράτη μέλη διεξάγουν με αναφορά σε μία από τις πρώτες ημέρες του Δεκεμβρίου κάθε έτους, στατιστική έρευνα για το ζωικό κεφάλαιο προβάτων που βρίσκεται στην επικράτειά τους.

2. Τα κράτη μέλη διεξάγουν στατιστική έρευνα για το ζωικό κεφάλαιο αιγών, είτε με τη μορφή ξεχωριστής έρευνας είτε με τη μορφή ενιαίας έρευνας για το ζωικό κεφάλαιο αιγοπροβάτων, ως εξής:

α) κάθε έτος, με αναφορά σε μία από τις πρώτες ημέρες του Δεκεμβρίου, εφόσον ο αριθμός του ζωικού κεφαλαίου αιγών ανέρχεται σε 500 000 κεφαλές και άνω-

β) τουλάχιστον κάθε πέντε έτη, εφόσον ο αριθμός του ζωικού κεφαλαίου αιγών δεν υπερβαίνει τις 500 000 κεφαλές.

3. Μπορεί να επιτραπεί στα κράτη μέλη, μετά από αίτησή της, να χρησιμοποιούν διοικητικές πηγές αντί των στοιχείων που λαμβάνονται με στατιστικές έρευνες δυνάμει των παραγράφων 1 και 2.

4. Όσον αφορά τις αιτήσεις που αναφέρονται στην παράγραφο 3, η Επιτροπή εκδίδει την απόφασή της σύμφωνα με τη διαδικασία που προβλέπεται στο άρθρο 20.

Άρθρο 2

1. Για τους σκοπούς της παρούσας οδηγίας, ως "πρόβατα" νοούνται τα κατοικίδια ζώα του είδους ovis και ως "αίγες" νοούνται τα κατοικίδια ζώα του είδους capra.

2. Οι έρευνες που αναφέρονται στο άρθρο 1 αφορούν όλα τα αιγοπρόβατα που βρίσκονται στις γεωργικές εκμεταλλεύσεις όπως αυτες ορίζονται με τη διαδικασία του άρθρου 20. Στις έρευνες πρέπει να λαμβάνονται υπόψη τόσες εκμεταλλεύσεις ώστε να καλύπτεται συνολικά από όλες τις προαναφερόμενες εκμεταλλεύσεις τουλάχιστον το 95 % του ζωικού κεφαλαίου που έχει απογραφεί κατά την τελευταία έρευνα για τη διάρθρωση των γεωργικών εκμεταλλεύσεων.

3. Τα κράτη μέλη συμπληρώνουν, στο μέτρο του δυνατού, τα αποτελέσματα των ερευνών που προβλέπονται στην παράγραφο 2 με εκτιμήσεις για το μέγεθος του ζωικού κεφαλαίου αιγοπροβάτων το οποίο δεν περιλαμβάνεται στις έρευνες αυτές.

Κατάταξη σε κατηγορίες

Άρθρο 3

1. Οι έρευνες που αναφέρονται στο άρθρο 1 διεξάγονται έτσι ώστε να εξασφαλίζεται η κατάταξη του ζωικού κεφαλαίου αιγοπροβάτων τουλάχιστον με βάση τις ακόλουθες κατηγορίες:

Α. Σύνολο προβάτων:

Α.1. προβατίνες και οχευμένες αμνάδες:

Α.1.1. προβατίνες γαλακτοπαραγωγής και οχευμένες αμνάδες γαλακτοπαραγωγής-

Α.1.2. άλλες προβατίνες και οχευμένες αμνάδες-

Α.2. λοιπά πρόβατα.

Β. Σύνολο αιγών:

Β.1. αίγες που έχουν γεννήσει και οχευμένες αίγες:

Β.1.1. αίγες που έχουν γεννήσει-

Β.1.2. αίγες μετά την πρώτη οχεία τους-

Β.2. λοιπές αίγες.

2. Οι κατηγορίες που αναφέρονται στην παράγραφο 1 μπορούν να τροποποιούνται με τη διαδικασία του άρθρου 20.

3. Οι κατηγορίες ορίζονται με τη διαδικασία του άρθρου 20.

Ακρίβεια

Άρθρο 4

1. Οι έρευνες που αναφέρονται στο άρθρο 1 διεξάγονται με τη μορφή διεξοδικών ερευνών ή με αντιπροσωπευτικές δειγματοληψίες.

2. Όσον αφορά τα αποτελέσματα των ερευνών που προβλέπονται στο άρθρο 2 παράγραφος 2, το σφάλμα δειγματοληψίας δεν πρέπει να υπερβαίνει, για κάθε κράτος μέλος, το 2 %, (διάστημα εμπιστοσύνης 68 %) του συνολικού αριθμού προβάτων και του συνολικού αριθμού αιγών, ή έναν απόλυτο αριθμό που καθορίζεται με τη διαδικασία του άρθρου 20.

3. Πέραν των όσων αφορούν τη βάση των δειγματοληψιών και τις συμπληρωματικές εκτιμήσεις που προβλέπονται στο άρθρο 2 παράγραφος 3, τα κράτη μέλη λαμβάνουν όλα τα μέτρα που θεωρούν απαραίτητα για τη διατήρηση της ποιότητας των αποτελεσμάτων των ερευνών.

Προθεσμία διαβίβασης

Άρθρο 5

1. Τα κράτη μέλη διαβιβάζουν στην Επιτροπή τα προσωρινά αποτελέσματα των ερευνών και των συμπληρωματικών εκτιμήσεων πριν από την 1η Μαρτίου που ακολουθεί το μήνα αναφοράς των στοιχείων που αναφέρονται στο άρθρο 3 παράγραφος 1.

2. Τα κράτη μέλη διαβιβάζουν στην Επιτροπή τα αποτελέσματα των ερευνών, όπως αυτά ορίζονται στο άρθρο 4 παράγραφος 2, και τις συμπληρωματικές εκτιμήσεις πριν από την 1η Απριλίου που ακολουθεί το μήνα αναφοράς.

Παρεκκλίσεις

Άρθρο 6

1. Κατά παρέκκλιση από το άρθρο 3 παράγραφος 1:

α) οι υποδιαιρέσεις της κατηγορίας Α.1 είναι προαιρετικές για τα κράτη μέλη των οποίων το ζωικό κεφάλαιο προβάτων περιλαμβάνει, κατά τη στιγμή της έρευνας, λιγότερο από 2 500 000 κεφαλές-

β) οι υποδιαιρέσεις της κατηγορίας Β.1 είναι προαιρετικές για τα κράτη μέλη των οποίων το ζωικό κεφάλαιο αιγών περιλαμβάνει, κατά τη στιγμή της έρευνας, λιγότερο από 500 000 κεφαλές-

γ) τα κράτη μέλη που αναφέρονται στο άρθρο 1 παράγραφος 2 στοιχείο β) προβαίνουν σε εκτιμήσεις των συνολικών αριθμών της κατηγορίας Β, χωρίς υποδιαιρέσεις, για κάθε έτος κατά το οποίο δεν διεξάγεται έρευνα-

δ) επιτρέπεται στα κράτη μέλη, των οποίων το ζωικό κεφάλαιο της κατηγορίας Α.1.1 αντιπροσωπεύει λιγότερο από το 1 % της κατηγορίας Α.1, να υπολογίζουν το εν λόγω ζωικό κεφάλαιο ή να προβαίνουν σε εκτίμησή του με βάση άλλες πηγές.

2. Κατά παρέκκλιση των άρθρων 1 και 5 επιτρέπεται στη Δανία και τις Κάτω Χώρες να εκτιμούν το ζωικό κεφάλαιο αιγοπροβάτων που διαθέτουν το Δεκέμβριο με βάση τους αριθμούς που έχουν καταγραφεί κατά τη διάρκεια της ετήσιας γεωργικής απογραφής την οποία διεξάγουν το Μάϊο/Ιούνιο του ίδιου έτους. Οι εν λόγω χώρες διαβιβάζουν στην Επιτροπή τα αποτελέσματα που αναφέρονται στο άρθρο 5 παράγραφος 1 πριν από την 1η Μαρτίου και τα αποτελέσματα που αναφέρονται στο άρθρο 5 παράγραφος 2 πριν από τις 15 Σεπτεμβρίου του έτους που ακολουθεί το έτος αναφοράς. Η ανωτέρω παρέκκλιση ισχύει για το Ηνωμένο Βασίλειο μόνο όμως για το ζωικό κεφάλαιο αιγών.

Β. Σε περιφερειακό επίπεδο

Εδαφική υποδιαίρεση

Άρθρο 7

1. Τα οριστικά αποτελέσματα της έρευνας καταρτίζονται για καθεμία από τις εδαφικές υποδιαιρέσεις όπως αυτές ορίζονται με τη διαδικασία του άρθρου 20.

2. Οι εδαφικές υποδιαιρέσεις που αναφέρονται στην παράγραφο 1 μπορούν να τροποποιούνται με τη διαδικασία του άρθρου 20.

Προθεσμία διαβίβασης

Άρθρο 8

Τα κράτη μέλη κοινοποιούν στην Επιτροπή τα στοιχεία που αναφέρονται στο άρθρο 7 πριν από τις 15 Μαΐου του έτους που ακολουθεί το μήνα αναφοράς.

Παρεκκλίσεις

Άρθρο 9

Κατά παρέκκλιση από το άρθρο 8:

α) επιτρέπεται στις Κάτω Χώρες να κοινοποιούν τους αριθμούς προβάτων κατά "provincie" για το ζωικό κεφάλαιο που υπόκειται στην γεωργική απογραφή που διεξάγεται το Μάϊο του έτους αναφοράς, πριν από τις 15 Σεπτεμβρίου του ίδιου έτους-

β) τα κράτη μέλη που αναφέρονται στο άρθρο 1 παράγραφος 2 στοιχείο β) δεν υποχρεούνται να κοινοποιούν την περιφερειακή κατανομή του ζωικού τους κεφαλαίου αιγών.

Γ. Κατάταξη ανάλογα με το μέγεθος των εκμεταλλεύσεων

Τάξεις μεγέθους

Άρθρο 10

1. Τα περιττά έτη, τα κράτη μέλη κατατάσσουν, σε εθνικό επίπεδο, τα οριστικά αποτελέσματα των ερευνών ζωικού κεφαλαίου του Δεκεμβρίου σύμφωνα με τις τάξεις μεγέθους του ζωικού κεφαλαίου, όπως αυτές ορίζονται με τη διαδικασία του άρθρου 20.

2. Η Επιτροπή μπορεί, με τη διαδικασία του άρθρου 20, να επιτρέπει στα κράτη μέλη που έχουν υποβάλει σχετική αίτηση να πραγματοποιούν την κατάταξη που προβλέπεται στην παράγραφο 1, ανά τάξη μεγέθους του ζωικού κεφαλαίου για τα οριστικά αποτελέσματα των άρτιων ετών.

3. Οι τάξεις μεγέθους του ζωικού κεφαλαίου που αναφέρονται στην παράγραφο 1 μπορούν να τροποποιούνται με τη διαδικασία του άρθρου 20.

Προθεσμία διαβίβασης

Άρθρο 11

Τα κράτη μέλη κοινοποιούν στην Επιτροπή τα στοιχεία που αναφέρονται στο άρθρο 10 πριν από τις 15 Μαΐου του έτους που ακολουθεί το μήνα αναφοράς.

Παρεκκλίσεις

Άρθρο 12

Κατά παρέκκλιση από το άρθρο 11, επιτρέπεται στη Δανία και τις Κάτω Χώρες να κοινοποιούν τα στοιχεία για τη διάρθρωση των εκμεταλλεύσεων εκτροφής αιγοπροβάτων και στο Ηνωμένο Βασίλειο να κοινοποιεί τα στοιχεία για τη διάρθρωση των εκμεταλλεύσεων εκτροφής αιγών, όσον αφορά το ζωικό τους κεφάλαιο που υπόκειται στη γεωργική απογραφή που διεξάγεται το Μάιο/Ιούνιο του έτους αναφοράς, πριν από τις 15 Μαΐου του επόμενου έτους.

ΤΜΗΜΑ ΙΙ ΣΤΑΤΙΣΤΙΚΕΣ ΣΦΑΓΗΣ

Άρθρο 13

1. Τα κράτη μέλη καταρτίζουν μηνιαίες στατιστικές για τον αριθμό και το βάρος σφαγίου των αιγοπροβάτων που σφάζονται στους τόπους σφαγής της επικράτειάς τους και των οποίων το κρέας έχει κριθεί κατάλληλο για ανθρώπινη κατανάλωση.

Τα κράτη μέλη επισυνάπτουν, ενδεχομένως, εκτίμηση των σφαγών που διαφεύγουν από την απογραφή έτσι ώστε τα στοιχεία να καλύπτουν το σύνολο των σφαγών που πραγματοποιούνται στην επικράτειά τους.

2. Οι στατιστικές που αναφέρονται στην παράγραφο 1 πρέπει να καταρτίζονται για τις ακόλουθες κατηγορίες:

Α: σύνολο προβάτων:

Α.1.: από τα οποία: αμνοί-

Β. σύνολο αιγών.

3. Τα βάρος σφαγίου που αναφέρεται στην παράγραφο 1 και οι κατηγορίες που αναφέρονται στην παράγραφο 2 ορίζονται με τη διαδικασία του άρθρου 20.

Προθεσμία διαβίβασης

Άρθρο 14

Τα κράτη μέλη κοινοποιούν στην Επιτροπή τα αποτελέσματα των στατιστικών που αναφέρονται στο άρθρο 13 παράγραφος 1 εντός δύο μηνών το μήνα αναφοράς.

ΤΜΗΜΑ ΙΙΙ ΠΡΟΒΛΕΨΕΙΣ ΠΑΡΑΓΩΓΗΣ

Άρθρο 15

1. Τα κράτη μέλη καταρτίζουν, με βάση τα αποτελέσματα των ερευνών και άλλες διαθέσιμες πληροφορίες, προβλέψεις σχετικά με την προσφορά αιγοπροβάτων για κάθε ημερολογιακό εξάμηνο.

Αυτή η προσφορά εκφράζεται σε ακαθάριστη εγχώρια παραγωγή η οποία περιλαμβάνει το σύνολο των σφαγέντων αιγοπροβάτων και συμπληρώνεται με το υπόλοιπο των ενδοκοινοτικών συναλλαγών ζώντων αιγοπροβάτων και το υπόλοιπο του εξωτερικού εμπορίου ζώντων αιγοπροβάτων.

2. Ο ορισμός της προσφοράς που αναφέρεται στην παράγραφο 1 μπορεί να τροποποιηθεί με τη διαδικασία του άρθρου 20.

Προθεσμία διαβίβασης

Άρθρο 16

Τα κράτη μέλη κοινοποιούν στην Επιτροπή τις προβλέψεις που αναφέρονται στο άρθρο 15 παράγραφος 1 πριν από την 1η Μαρτίου που έπεται της έρευνας για τα δύο εξάμηνα του εκάστοτε τρέχοντος έτους.

ΤΜΗΜΑ IV ΓΕΝΙΚΕΣ ΔΙΑΤΑΞΕΙΣ

Άρθρο 17

Τα κράτη μέλη κοινοποιούν στην Επιτροπή τα στοιχεία που αναφέρονται στα άρθρα 5, 6, 8, 9, 11, 12, 14 και 16 τηρουμένων των διατάξεων του κανονισμού (Ευρατόμ, ΕΟΚ) αριθ. 1588/90 του Συμβουλίου της 11ης Ιουνίου 1990 σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο(5) .

Άρθρο 18

Η Επιτροπή μελετά, σε συνεργασία με τα κράτη μέλη:

α) τα παρασχεθέντα αποτελέσματα των ερευνών-

β) τα τεχνικά προβλήματα που ανακύπτουν, ιδίως κατά την προπαρασκευή και τη διεξαγωγή των ερευνών και των εκτιμήσεων-

γ) την αξιοπιστία των αποτελεσμάτων των ερευνών και των εκτιμήσεων.

Άρθρο 19

Τα κράτη ενημερώνουν την Επιτροπή για κάθε μεθοδολογική ή κάθε άλλη που θα επηρέαζε σημαντικά τα στατιστικά αποτελέσματα. Η σχετική κοινοποίηση γίνεται το αργότερο τρεις μήνες μετά από τη θέση σε ισχύ της εν λόγω αλλαγής. Η Επιτροπή πληροφορεί τα άλλα κράτη μέλη για τις κοινοποιήσεις αυτές στο πλαίσιο των κατάλληλων ομάδων εργασίας.

Άρθρο 20

1. Σε περίπτωση προσφυγής στη διαδικασία που ορίζεται στο παρόν άρθρο, η Μόνιμη Επιτροπή Γεωργικών Στατιστικών, η οποία στο εξής καλείται "μόνιμη επιτροπή", συγκαλείται από τον πρόεδρό της, με δική του πρωτοβουλία ή μετά από αίτηση του αντιπροσώπου ενός κράτους μέλους.

2. Ο αντιπρόσωπος της Επιτροπής υποβάλλει στη μόνιμη επιτροπή σχέδιο των ληπτέων μέτρων. Η μόνιμη επιτροπή διατυπώνει γη γνώμη της για το σχέδιο αυτό εντός προθεσμίας που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Αποφασίζει με πλειοψηφία 54 ψήφων, κατά την οποία οι ψήφοι των κρατών μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν λαμβάνει μέρος στην κυκλοφορία.

3. α) Η Επιτροπή θεσπίζει τα σχεδιαζόμενα μέτρα εφόσον είναι σύμφωνα προς τη γνώμη της μόνιμης επιτροπής-

β) όταν τα σχεδιαζόμενα μέτρα δεν είναι σύμφωνα προς τη γνώμη της μόνιμης επιτροπής ή ελλείψη γνώμης, η Επιτροπή υποβάλλει χωρίς καθυστέρηση στο Συμβούλιο πρότασης για τα ληπτέα μέτρα. Το Συμβούλιο αποφασίζει με ειδική πλειοψηφία.

Εάν το Συμβούλιο δεν έχει αποφασίσει εντός προθεσμίας τριών μηνών από την ημερομηνία υποβολής της πρότασης, τα προτεινόμενα μέτρα θεσπίζονται από την Επιτροπή.

Άρθρο 21

1. Η οδηγία 82/177/ΕΟΚ καταργείται από την 1η Ιανουαρίου 1994.

2. Κάθε αναφορά στην καταργούμενη οδηγία θεωρείται ότι γίνεται στην παρούσα οδηγία.

Άρθρο 22

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία, πριν από την 1η Ιανουαρίου 1994.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

Άρθρο 23

Η παρούσα οδηγία απευθύνεται στα κράτη μέλη.

Λουξεμβούργο, 1 Ιουνίου 1993.

Για το Συμβούλιο Ο Πρόεδρος J. ANDERSEN

(1) ΕΕ αριθ. C 18 της 23. 1. 1993, σ. 15.

(2) ΕΕ αριθ. C 115 της 26. 4. 1993.

(3) ΕΕ αριθ. L 81 της 27. 3. 1982, σ. 35. Οδηγία όπως τροποποιήθηκε τελευταία από τον κανονισμό (ΕΟΚ) αριθ. 1057/91 (ΕΕ αριθ. L 107 της 27. 4. 1991, σ. 11).

(4) ΕΕ αριθ. L 179 της 7. 8. 1972, σ. 1.

(5) ΕΕ αριθ. L 151 της 15. 6. 1990, σ. 1.